
COMUNICAT DE PRESĂ
privind elaborarea cadrului de monitorizare a pieţei reglementate de energie electrică 
11 septembrie 2013
Având în vedere necesitatea actualizării cadrului de reglementare existent în raport cu modificările survenite la nivelul legislaţiei primare, Comitetul de Reglementare al Autorităţii  Naţionale de Reglementare în Domeniul Energiei a aprobat, în şedinţa de astăzi,   ”Metodologia de monitorizare a pieţei reglementate de energie electrică”.  
Elaborarea cadrului de monitorizare a pieţei reglementate de energie electrică a fost determinată de cerinţele prevăzute în Legea nr. 123/2012 a energiei electrice si a gazelor naturale, în principal, cu privire la: 

-
obligaţia ANRE de a monitoriza continuu efectul pieţei reglementate asupra pieţei concurenţiale de energie electrică  

-
obligaţia ANRE de evaluare detaliată a funcţionării pieţei de energie electrică în condiţiile renunţării treptate la aplicarea tarifelor reglementate 
-
necesitatea monitorizării furnizorilor de ultimă instanţă în ceea ce priveşte furnizarea de energie electrică în condiţii de calitate, de transparenţă, la preţuri rezonabile şi în mod nediscriminatoriu, 

Metodologia stabileşte modalităţile de desfăşurare a activităţilor de monitorizare a pieţei reglementate de energie electrică, în scopul efectuării unor analize comparative şi evaluări privind consumatorii deserviţi în condiţii reglementate, consumul de energie electrică al acestora, costurile şi veniturile furnizorilor de ultimă instanţă, eficienţa furnizorilor de ultimă instanţă în stabilirea prognozei de consum şi în achiziţia energiei electrice din piaţa concurenţială, eficienţa cadrului legislativ şi de reglementare în asigurarea serviciului universal, potenţialul pieţei concurenţiale de atragere a consumatorilor cu drept de serviciu universal, efectele pieţei reglementate asupra pieţei concurenţiale, etc.

Menţionăm că proiectul metodologiei aprobate astăzi a fost supus dezbaterii publice în perioada iunie – iulie a.c. 
Direcţia comunicare, cooperare şi relaţia cu Parlamentul

